የጊቤ 3 ግድብ በዩኔስኮ ሊጎበኝ ነው
 የዩኔስኮ ባለሙያዎች የግልገል ጊቤ ቁጥር ሶስት የሀይል ማመንጫ ፕሮጀክት በቱርካና ሀይቅ ላይ ጉዳት ያደርሳል አያደርስም የሚለውን ለማጣራት በሚቀጥለው ሚያዚያ ወር ግድቡን እንደሚጎበኙ የውሃ ፣ መስኖና ኢነርጂ ሚኒስቴር አስታወቀ።በጎረቤት ኬንያ ያሉ የአካባቢ ተቆርቋሪ ነን የሚሉ ቡድኖች የጊቤ ሶስት ግድብ መገንባት የኦሞ ጊቤ ተፋሰስን በሚወስደው የኬንያው ቱርካና ሀይቅ ላይ ከፍተኛ ጉዳት እያደረሰ ነው የሚል ቅሬታ እንዳላቸው ይታወቃል።    ሚኒስትሩ አቶ አለማየሁ ተገኑ እንደገለጹት የቱርካና ሀይቅ በተባበሩት መንግስታት የትምህርት የሳይንና የባህል ድርጅት ዩኔስኮ በቅርስነት የተመዘገበ እንደመሆኑም ድርጅቱ በአሁኑ ወቅት ግድቡ ሀይቁ ላይ ጉዳት እንደማያደርስ ለማረጋገጥ ጥያቄ አንስቷል።    ከዚህ ቀደም በኢትዮጵያም ሆነ አለም ባንክ ፈንድ ባደረገው የአሜሪካ ኩባንያ የተሰሩ ጥናቶች  የግድቡ መገንባት የጊቤ ወንዝ ውሃን በሚጠቀመው ቱርካና ሀይቅ ላይ ጉዳት እንደማያደርስ ማሳየታቸውንም ገልጸዋል።    የግድቡ መገንባት በበጋና ክረምት መፈራረቅ ምክንያት የውሃ ግኝቱ የሚለያየው የቱርካና ሀይቅን ተመሳሳይ የውሃ መጠንን አመቱን ሙሉ እንዲያገኝ እንደሚያደርገው አስረድተዋል።ይህ ደግሞ ሀይቁ የሚያጋጥመውን ወቅታዊ የውሃ መጠን መለያየትን በማስቀረት ለአካባቢው ጥቅም ይሰጣል እንጂ ጉዳት የለውም ያሉት ሚኒስትሩ፤የፊታችን ሚያዝያ ወር ላይም የዩኔስኮ ባለሙያዎች ኢትዮጵያ መጥተው በኬንያ ያሉ የአካባቢ ተቆርቋሪዎች የሚያነሱትን ጥያቄ እንደሚያጣራ አስታውቀዋል።    1 ሺህ 870 ሜጋ ዋት የኤሌክትሪክ ሀይልን እንዲያመነጭ እየተገነባ ያለው የግልገል ጊቤ ቁጥር ሶስት በዋነኝነት የኤሌክትሪክ ሀይል እንዲያመነጭ የሚያገለግለውን ውሃን መያዝ ጀምሯል።    በደቡብ ክልል በ1 ነጥብ 5 ቢሊዮን ዩሮ እየተገነባ ያለው የግልገል ጊቤ ቁጥር ሶስት የውሃ ሀይል ማመንጫ ፕሮጀክት ከሁለት አመት በኋላ ሙሉ ለሙሉ ይጠናቀቃል ተብሎ ይጠበቃል።በክረምት ወር ላይ ግድቡ ከሚተከሉለት 10 ተርባይኖች በአንዱ ተርባይን 187 ሜጋ ዋት ኤሌክትሪክን እንዲያመነጭ የሚረዳው ግድቡ ሲያልቅም 15 ቢሊዮን ሜትር ኪዩብ ውሃን የመያዝ ዓቅም እንደሚኖረው ጠቅሰዋል።ግድቡ በወላይታና ዳውሮ ዞኖች መካከል እየፈሰሰ ባለው የጊቤ ወንዝ 246 ሜትር ርዝመት እንዲኖረው ተደርጎ እየተገነባ ያለው አሁን ላይ ቁመቱ ከ185 ሜትር ሆኖ የግንባታው ደረጃም 95 በመቶ ላይ ደርሷል ብለዋል።    (ኤፍ.ቢ.ሲ)